b'\n_START_ARTICLE_\nPu Yi\n_START_SECTION_\nKiinan keisarina\n_START_PARAGRAPH_\nPu Yin isoisois\xc3\xa4 oli Daoguang-keisari 1820\xe2\x80\x931850. H\xc3\xa4nt\xc3\xa4 seurasi h\xc3\xa4nen nelj\xc3\xa4s poikansa, josta tuli Xianfeng-keisari 1850\xe2\x80\x931861. Pu Yin isois\xc3\xa4 oli prinssi Chun (eli 1840\xe2\x80\x931891), joka oli Daoguang-keisarin poika ja Xianfeng-keisarin velipuoli. Xianfengia seurasi h\xc3\xa4nen ainoa poikansa, josta tuli Tongzhi-keisari (hallitsi 1861\xe2\x80\x931875). Tongzhi kuoli ilman poikaa, jolloin prinssi Chunin pojasta tuli Guangxu-keisari (hallitsi 1875\xe2\x80\x931908), jolta leskikeisarinna Cixi riisti vallan 1898. Guangxu myrkytettiin arsenikilla 1908, eik\xc3\xa4 h\xc3\xa4nell\xc3\xa4 ollut perij\xc3\xa4\xc3\xa4, jolloin h\xc3\xa4nt\xc3\xa4 seurasi prinssi Chun ja Lady Lingiyan pojan, toisen prinssi Chunin (1883\xe2\x80\x931951) poika Pu Yi._NEWLINE_Pu Yin sukuhaaralla oli l\xc3\xa4heiset suhteet leskikeisarinna Cixiin. H\xc3\xa4nen kuolinvuoteellaan valitsemansa Pu Yi nousi valtaistuimelle kahden vuoden ja 10 kuukauden ik\xc3\xa4isen\xc3\xa4. H\xc3\xa4nen is\xc3\xa4ns\xc3\xa4, nuorempi prinssi Chun hallitsi valtionhoitajana 6. joulukuuta 1911 asti, jolloin leskikeisarinna Longyu otti vallan Xinhai-vallankumouksen aikana._NEWLINE_Leskikeisarinna Longyu allekirjoitti vallastaluopumisen ja Hyv\xc3\xa4ntahtoisen asiakirjan 12. helmikuuta 1912 keisarillisen hovin ja etel\xc3\xa4-Kiinan tasavaltalaisten v\xc3\xa4lill\xc3\xa4. Kiinan tasavallan syntyess\xc3\xa4 Pu Yi sai pit\xc3\xa4\xc3\xa4 keisarillisen arvonimens\xc3\xa4, ja tasavalta kohteli h\xc3\xa4nt\xc3\xa4 ulkomaisen monarkin tavoin. Pu Yi ja keisarillinen hovi saivat j\xc3\xa4\xc3\xa4d\xc3\xa4 Kielletyn kaupungin pohjoisosan tiloihin ja kes\xc3\xa4palatsiin. Tasavalta my\xc3\xb6nsi hoville nelj\xc3\xa4n miljoonan hopeadollarin vuosittaisen tuen, jota ei kuitenkaan koskaan maksettu t\xc3\xa4ysin, ja se lopetettiin muutaman vuoden kuluttua. Vuosina 1919\xe2\x80\x931924 Pu Jilla oli skotlantilainen opettaja Reginald Johnston. Johnston on kirjoittanut kirjan el\xc3\xa4m\xc3\xa4st\xc3\xa4\xc3\xa4n keisarin opettajana nimell\xc3\xa4 Twilight in the Forbidden City. Johnston on ensimm\xc3\xa4inen eurooppalainen, joka on k\xc3\xa4ynyt palatsin hallinnollisella alueella koko Qing-dynastian aikana. H\xc3\xa4n oli my\xc3\xb6s ensimm\xc3\xa4inen ulkopuolinen, joka asui Kielletyss\xc3\xa4 kaupungissa. Johnston palasi Britanniaan vuonna 1931 ja oli Lontoon yliopiston it\xc3\xa4maisen osaston johtaja._NEWLINE_Vuonna 1917 kenraali Zhang Xun (\xe5\xbc\xb5\xe5\x8b\x9b) palautti Pu Yin valtaan kahdentoista p\xc3\xa4iv\xc3\xa4n ajaksi 1. hein\xc3\xa4kuuta \xe2\x80\x93 12. hein\xc3\xa4kuuta 1917. Kahdentoista p\xc3\xa4iv\xc3\xa4n aikana tasavaltalaisten lentokone pudotti yhden pient\xc3\xa4 tuhoa aiheuttaneen pommin Kiellettyyn kaupunkiin. Restauraatio her\xc3\xa4tti laajaa vastustusta eri puolilla Kiinaa, ja toinen sotaherra Duan Qirui puuttui tilanteeseen._NEWLINE_Vuonna 1922 16-vuotias Pu Yi naitettiin kahdelle naiselle. H\xc3\xa4nen ensimm\xc3\xa4inen valintansa oli Wen Xiu (1907\xe2\x80\x931950/51), jota hovi ei pit\xc3\xa4nyt tarpeeksi kauniina keisarinnaksi. H\xc3\xa4nest\xc3\xa4 tuli jalkavaimo, ja h\xc3\xa4n erosi miehest\xc3\xa4\xc3\xa4n 1931. Toisesta vaimosta, Wan Rongista tuli keisarinna Gobulo. H\xc3\xa4n kuoli kiinalaisessa vankilassa 1946.\n_START_SECTION_\nMant\xc5\xa1ukuon nukkevaltion keisarina\n_START_PARAGRAPH_\nLokakuun 1924 lopussa tasavaltalainen sotaherra Feng Yuxiang saapui joukkoineen Pekingiin ja j\xc3\xa4rjesti vallankaappauksen, jossa presidentti Cao Kun syrj\xc3\xa4ytettiin. Feng Yuxiangin hallitus uudisti 4. marraskuuta 1924 hyv\xc3\xa4ntahtoisen asiakirjan ja riisti Pu Yilta h\xc3\xa4nen keisarin arvonimens\xc3\xa4 ja h\xc3\xa4nest\xc3\xa4 tuli tavallinen Kiinan tasavallan kansalainen. Seuraavana p\xc3\xa4iv\xc3\xa4n\xc3\xa4 armeija piiritti Kielletyn kaupungin yksityistilat ja pakotti Pu Yin allekirjoittamaan sopimuksen. Samana p\xc3\xa4iv\xc3\xa4n\xc3\xa4 h\xc3\xa4net karkotettiin Kielletyst\xc3\xa4 kaupungista._NEWLINE_Pu Yi siirtyi is\xc3\xa4ns\xc3\xa4 huvilalle l\xc3\xa4helle Kielletty\xc3\xa4 kaupunkia. Vuoden 1925 alussa h\xc3\xa4n pakeni Fengin sotilaiden huomaamatta ja haki turvaa Japanin l\xc3\xa4hetyst\xc3\xb6st\xc3\xa4. Japanilaiset kuljettivat h\xc3\xa4net hallitsemalleen alueelle Tianjiniin._NEWLINE_Pu Yi asetettiin 1. maaliskuuta 1932 japanilaisten hallussa olleen Mant\xc5\xa1ukuon nukkevaltion johtoon arvonimell\xc3\xa4 Datong (\xe5\xa4\xa7\xe5\x90\x8c). Vuonna 1934 h\xc3\xa4net kruunattiin virallisesti keisariksi nimell\xc3\xa4 Kangde (\xe5\xba\xb7\xe5\xbe\xb7). Pu Yi vastusti japanilaisia yksityisesti, mutta julkisesti alistui japanilaiskomentoon. H\xc3\xa4n oli katkera, koska h\xc3\xa4net esiteltiin Mant\xc5\xa1ukuon valtionp\xc3\xa4\xc3\xa4miehen\xc3\xa4 ja keisarina, eik\xc3\xa4 h\xc3\xa4n saanut takaisin Kiinan keisarin asemaansa. Japanilaiset pitiv\xc3\xa4t Pu Yit\xc3\xa4 tarkasti silm\xc3\xa4ll\xc3\xa4 japanilaistaessaan Mant\xc5\xa1ukuoa jo hallitsemansa Korean mallin mukaan._NEWLINE_N\xc3\xa4in\xc3\xa4 vuosina Pu Yi alkoi kiinnostua buddhalaisuudesta. Japanilaiset kuitenkin m\xc3\xa4\xc3\xa4r\xc3\xa4siv\xc3\xa4t Mant\xc5\xa1ukuon valtionuskonnoksi \xc5\xa1intolaisuuden. Pu Yin tukijat puhdistettiin hallinnosta japanilaismy\xc3\xb6nteisten ministerien tielt\xc3\xa4. Pu Yin osaksi j\xc3\xa4i vahvistaa japanilaisten laatimat lait. Pu Yi avioitui kolmannen vaimonsa Tan Yulingin kanssa vuoden 1939 paikkeilla. T\xc3\xa4m\xc3\xa4 kuoli salaper\xc3\xa4isesti kuusi vuotta my\xc3\xb6hemmin. Vuonna 1943 Pu Yi nai nelj\xc3\xa4nnen vaimonsa, 15-vuotiaan opiskelijan Li Yuqinin. He erosivat 1958._NEWLINE_Toisen maailmansodan lopussa vuonna 1945 Pu Yi joutui Neuvostoliiton armeijan vangiksi. Kun Mao Zedongin johtamat kommunistit ottivat vallan Kiinassa 1949, Pu Yi kirjoitti kirjeit\xc3\xa4 Josif Stalinille, joissa h\xc3\xa4n vakuutti sis\xc3\xa4ist\xc3\xa4neens\xc3\xa4 kommunismin ja pyysi asuinpaikkaa Neuvostoliitosta. Stalin kuitenkin luovutti Pu Yin kiinalaisille vuonna 1950. Sit\xc3\xa4 ennen Pu Yi oli ollut todistajana Tokion kansainv\xc3\xa4lisess\xc3\xa4 sotarikostuomioistuimessa. H\xc3\xa4n vietti kymmenen vuotta uudelleenkoulutusleirill\xc3\xa4 Fushunissa, ja sen j\xc3\xa4lkeen h\xc3\xa4nen ilmoitettiin uudistuneen ja ryhtyneen kommunismin kannattajaksi. Vapautuksensa j\xc3\xa4lkeen h\xc3\xa4n ty\xc3\xb6skenteli Pekingin kasvitieteellisess\xc3\xa4 puutarhassa ja vuodesta 1964 Kiinan kansan neuvoa-antavan poliittisen konferenssin j\xc3\xa4senen\xc3\xa4. Pu Yin viides vaimo oli Li Shuxian, jonka kanssa h\xc3\xa4n avioitui 1962. Li kuoli 1997._NEWLINE_Pu Yi kirjoitti 1960-luvulla muistelmansa Olin Kiinan keisari \xe2\x80\x93 taivaanpojan tie lohik\xc3\xa4\xc3\xa4rmevaltaistuimelta Pekingin puutarhaty\xc3\xb6l\xc3\xa4iseksi (ilmestynyt suomeksi 1974). H\xc3\xa4n kuoli sy\xc3\xb6p\xc3\xa4\xc3\xa4n vuonna 1967  kulttuurivallankumouksen aikana.'